24.3.2017

partiotyön tilastointi seurakunnissa

Evankelis-luterilaisen kirkon tilastouudistus

Suomen ev.lut. kirkon tilastointijärjestelmä on uudistunut vuoden 2017 alussa ja tällä on vaikutusta niihin lippukuntiin, joilla on taustayhteisönä ev.lut. kirkon seurakunta. Vaikutusten laajuus partiotyön tilastointivaatimuksiin tuli yllätyksenä.

Tilastouudistuksen keskeisimpänä tavoitteena on siirtyä kerran vuodessa tehtävästä tilastoinnista reaaliaikaiseen tilastointiin, jonka toivotaan helpottavan seurakuntien työtaakkaa sekä tuottavan kirkolle ajantasaista ja vaikuttavaa tietoa viestinnän tueksi. Reaaliaikainen tilastointi toteutetaan pääsääntöisesti seurakuntien sähköisillä varauskalentereilla, joihin on pääsy vain kirkon työntekijöillä.

Joissakin seurakunnissa Kirkkohallituksen antamaa tilastointiohjetta on tulkittu tiukasti ja edellytetty lippukuntia toimittamaan viikkotoiminnan tilastoja kerran viikossa. Reaaliaikainen tilastointi on haastavaa toteuttaa tehokkaasti ja ilman kohtuutonta lisätyötä vapaaehtoisten ohjaaman toiminnan osalta, koska ohjaajilla ei pääsääntöisesti ole pääsyä seurakuntien varauskalentereihin. Partio katsotaan seurakunnan vapaaehtoisten järjestämäksi toiminnaksi niissä lippukunnissa, joilla on taustayhteisösopimus paikallisen ev.lut. seurakunnan kanssa.

Yhteinen näkemys tilastointihaasteen korjaamiseksi

Edellä mainitun johdosta Suomen Partiolaisten ja Kirkkohallituksen edustus ovat kokoontuneet pohtimaan ratkaisuvaihtoehtoja esiin nousseeseen tilastointihaasteeseen. Yhteisenä tavoitetilana on luoda järjestely, jossa toimintatilastot raportoitaisiin vain yhden kerran yhteen järjestelmään ja sieltä tiedot siirtyisivät kaikille tietoja tarvitseville. Lisäksi koottiin tarkentavat ohjeet partiotyön tilastoinnista seurakunnissa vuoden 2017 osalta.

Kirkkohallituksen ja Suomen Partiolaisten täsmentävä ohje partiotyön tilastoinnista seurakunnissa löytyy [täältä](http://sakasti.evl.fi/sakasti.nsf/0/1B66922B8C825089C22576FE0030237B/$FILE/Partioty%F6n%20tilastointi%202017.pdf).

Suomen Partiolaiset kannustaa lippukuntia ottamaan yhteyttä taustayhteisöönsä ja sopimaan paikalliset tilastoinnin pelisäännöt tarkennetun ohjeen pohjalta.

Lisätietoja antaa: Jari Nieminen, Suomen Partiolaisten yhteiskuntasuhdevaliokunnan kirkkosuhteista vastaavaa jäsen ([jari.nieminen@partio.fi](mailto:jari.nieminen@partio.fi))

Timo Sinivuori Jari Nieminen

Kasvatusjohtaja Y-valiokunnan varapj.

Suomen Partiolaiset ry Suomen Partiolaiset ry